32006D0259
L 093/65
JURNALUL OFÍCIAL AL UNIUNII EUROPENE
DECIZIA COMISIEI
din 27 martie 2006
de modificare a anexei II la Decizia 79/542/CEE a Consiliului privind regionalizarea în Argentina și modelele de certificate la importul de carne proaspătă de vită și de mânzat din Brazilia
[notificată cu numărul C(2006) 896]
(Text cu relevanță pentru SEE)
(2006/259/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 alineatele (1) și (4) și articolul 9 alineatul (4),
întrucât:
(1)
Decizia 79/542/CEE a Consiliului din 21 decembrie 1976 privind întocmirea listei țărilor terțe sau părților din țări terțe și definirea condițiilor de inspecție sanitară, a condițiilor sanitare și a certificării sanitar-veterinare necesare importului în Comunitate al anumitor animale vii și al cărnii proaspete care rezultă din acestea (2) prevede că importul de asemenea animale și carnea acestora trebuie să îndeplinească cerințele prevăzute de modelele de certificate stabilite de prezenta decizie.
(2)
Argentina a confirmat existența unui focar de febră aftoasă (de serotip O) în provincia Corrientes din departamentul San Luís del Palmar și a informat de îndată Comisia cu privire la aceasta la 8 februarie 2006.
(3)
În scopul de a păstra starea de sănătate a Comunității, trebuie luate provizoriu măsuri de regionalizare prin care se suspendă importurile de carne dezosată obținută de la bovinele originare din acest departament și din departamentele vecine Berón de Astrada, Capital, General Paz, Empedrado, Itati, Mbucuruyá și San Cosme.
(4)
Prima notificare despre suspiciunea de febră aftoasă pe lângă autoritățile sanitar-veterinare argentiniene a fost făcută la 4 februarie 2006. Cu toate acestea, autoritățile sanitar-veterinare au suspendat certificarea exporturilor de carne de la animalele abatorizate după 4 ianuarie 2006. Loturile de carne de la bovinele abatorizate la 4 ianuarie 2006 sau ulterior, originare din aceste departamente, trebuie să facă obiectul unei suspendări. Cu toate acestea, prin derogare, trebuie autorizat importul în Comunitate de loturi de carne dezosată și care a fost pusă la maturare, loturi care au fost certificate între 4 ianuarie și 4 februarie 2006 și care provin de la bovine abatorizate pe parcursul perioadei cuprinse între 4 ianuarie 2006 și 4 februarie 2006 și expediate deja în Comunitate.
(5)
Ca urmare a misiunii recente a Comisiei în Brazilia, se pare că, în pofida unei îmbunătățiri considerabile a sistemelor de trasabilitate, sunt necesare îmbunătățiri suplimentare în scopul de a evita posibilele contacte cu animale având diferite stări de sănătate. De asemenea, este necesară îmbunătățirea eficacității vaccinării împotriva febrei aftoase și a capacității de a demonstra absența răspândirii virusului febrei aftoase, dat fiind că în Comunitate se importă doar carnea de vită și de mânzat dezosată și care a fost pusă la maturare.
(6)
Trebuie să se prevadă, cu titlu de măsură complementară, garanții suplimentare privind contactul cu animalele, vaccinarea și supravegherea.
(7)
Trebuie să se țină cont de politica de nevaccinare împotriva febrei aftoase în statul Santa Catarina.
(8)
Prin urmare, anexa II la Decizia 79/542/CEE ar trebui modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 79/542/CEE se modifică în conformitate cu anexa la prezenta decizie.
Articolul 2
Prezenta decizie se aplică de la 31 martie 2006.
Articolul 3
Prezenta decizie se adresează statelor membre.
Adoptată la Bruxelles, 27 martie 2006.